钦定古今图书集成/方舆汇编/职方典/第1252卷 > 《重修衡岳志序》邓云霄
## 钦定古今图书集成/方舆汇编/职方典/第1252卷 > 《重修衡岳志序》邓云霄

盖余于衡岳有宿缘焉。余罗浮山下人也。史称罗浮
为南岳佐命，而九仙亦云衡岳水帘洞与罗浮通。罗
浮号朱明洞天，旧矣，而朱明峰亦在衡岳。此两山者
实有瓜葛，余所谓夙缘者，征是也。予昔读书揖仙楼，
与罗浮水帘相对，匹练霏霏，落在笔格。予洒以浮提
之汁，时化作五色鸟飞去。因思洞中仙𫏋，暗达朱陵，
风为马，神为御，岂更驾哉？每兴到，蹑飞云，拍女肩，辄
遥献祝融君一杯酒，曰：“订盟无寒。”予神往来于衡岳
者逾廿年，宦海浮沉，几负尚平志矣。然予不忘岳，岳
亦不鄙彝予，若有作其合者。予由南垣出臬楚时病
暍，服饵野寺，已誓唾鸡肋而煮莼丝。白门诸词客过
慰藉，蹴予肘曰：“湖南不恶，祝融君在”焉，此不足为居
停主耶？域中五大是据，其一丈夫筋力健，不自腾踔，
垂老乃向卧游图讨风景，何没没也？予跫然起曰：“赖
有此君。”病剧几忘之。汗𥰡𥰡下，病良已。予是以有浮
湘之兴，则霍然予者岳也，予则何以报岳灵？予通籍
凡三仕矣，皆占湖山，吴门、白下不乏名胜，至今益廓
而大。如顾长康啖蔗，渐入佳境，予则何以报岳灵？且
予所取法者，甘泉、白沙两先生，盖吾乡之望也。白沙
老病，欲游衡岳而未逮，甘泉大耋，一再至，计杖履亦
蹭蹬矣。小子不敏，得及壮而游，尚饶济胜，具有天幸
焉。予则何以报岳灵游当夏之夜，云垂垂欲雨，山僧
劝且需，予谓欲观海日，决宵征，乃贾勇而上。俄顷四
天澄明，祥飙不惊，珠星璧月，伸手可掇。夫开云霁雪，
久艳人口，予偶然而遇，孰为为之？予则何以报岳灵？
乡者岁之不登也，疮痍未起，民且狼顾。今销疠澹菑，
雨旸若，禾稔丰，盖岳实开石廪以粒吾民也，予始得
与民偕乐，于游于观，则又何以报岳灵？夫岳坐离明，
平衡元化，秩视三公，古天子所时巡而加“礼者也。”楚
泱泱大国，兹为重镇。夫国且有史，岳可无志乎？重志
所以尊岳，实予司巡者责也。夫征文考献，缵往鉴来，
俾灵迹昭宣，勿壅勿秽，所用报岳灵，无先于此者，旧
固有志，已漫漶刓敝，不可谛视。鱼鲁袭讹，挂漏滋多，
博处伤芜，约处伤缺，岳灵恧焉，殆有意于予而授之
简乎？先是曾金简先生壮岁拂衣，久栖衡岳，素留心
于此道。搜罗考核，函帙既富。邝生《祖诗》，丐得其秘藏。
生读书岳中者有年，益渔猎所未备。予官有馀闲，铃
阁昼静，因字栉而句仇之，间出，已见僭加绳削。大都
视《旧志》芜者去十之三，缺者补十之五。至于订疑似，
析异同，斤斤彬彬，期足征信，而罔堕于荒唐秽杂。则
郡邑诸大夫及两王生边宁国泰、刘生经筵、袁生伯
𤩽，相与殚力商确，始成完书。盖聚众白以成裘，非予
管见所敢擅也。编成授梓，予独捐俸竣其事，毋烦郡
邑诸大夫。盖予神交者二十馀年而始获此游，游而
欲报岳灵者五，而今了此愿，岳灵闻之而后喜可知
也。虽然，未既罗浮固岳之佐命，而岱、恒、嵩、华，亦岳之
兰昆玉季也。予假罗浮为绍介，得奉笔札之役，岳灵
其转而绍介，彼四君当次第曳裾其巅。予颖虽秃，尚
堪为四君作董马。其罔予靳，予且宿舂粮矣。